**ШИНЖЛЭХ УХААН, ТЕХНОЛОГИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ БОЛОН ХАМТ ӨРГӨН МЭДҮҮЛСЭН БУСАД ХУУЛИЙН ТӨСЛИЙН ХЭЛЭЛЦЭХ ЭСЭХ ТАЛААРХ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ САНАЛ, ДҮГНЭЛТ**

2019 оны 10 дугаар Улаанбаатар

сарын 09-ний өдөр хот

**Илтгэгч нь:Улсын Их Хурлын гишүүн Ц.Цогзолмаа**

Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн Б.Баттөмөр, Ж.Батзандан, М.Оюунчимэг, А.Ундраа, Н.Учрал нараас 2019 оны 07 дугаар сарын 18-ны өдөр Улсын Их Хуралд өргөн мэдүүлсэн Шинжлэх ухаан, технологийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Засгийн газрын тусгай сангийн тухай хуульд нэмэлт оруулах хуулийн төслийн хэлэлцэх эсэх асуудлыг тус Байнгын хороо 2019 оны 10 дугаар сарын 09-ний өдрийн хуралдаанаараа хэлэлцлээ.

Тус хуулийн төслийг төрөөс шинжлэх ухаан, технологийн талаар баримтлах бодлогын баримт бичгийн хэрэгжилтийг хангах ажлыг зохицуулах, шинжлэх ухаан технологийн үндэсний зөвлөлийн эрхлэх асуудал, бүрэн эрхийн хүрээг өргөтгөх, шинжлэх ухаан, технологийн үйл ажиллагаанд төр хувийн хэвшлийн хамтын ажиллагааг нэмэгдүүлэх, санхүүжилтийн зарчмыг шинэчилж эрдэм шинжилгээний ажилтны зэрэг дэвийг тогтоох зорилгоор магадлан итгэмжлэл явуулах, төрийн өмчит эрдэм шинжилгээний байгууллагын үндсэн үйл ажиллагааны зардлыг төсвөөс санхүүжүүлэх, үндсэн чиг үүргийн дагуу олсон орлогыг арилжааны банкинд байршуулж, захиран зарцуулах зэрэг нэмэлт, өөрчлөлт оруулахаар тусган боловсруулсан байна.

Хуульд нэмэлт, өөрчлөлт оруулахтай холбогдон улсын төсөвт санхүүгийн нэмэлт ачаалал үүсэхгүй бөгөөд тус салбарт хуваарилагдаж байгаа улсын төсвийн санхүүжилт, төсвийн орлогын хүрээнд зохицуулалт хийх замаар шийдвэрлэх боломжтой гэж үзсэн байна.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Б.Ундармаа шинжлэх ухаан, технологийн сангийн үйл ажиллагаа болон санхүүжилтийн талаар, Улсын Их Хурлын гишүүн Л.Энх-Амгалан төрөөс судалгаа хөгжүүлэлтийн санхүүжилтийг нэмэгдүүлэх талаар тус хуулийн төсөлд тусгагдсан эсэх талаар асуулт асууж, хариулт авлаа.

Улсын Их Хурлын гишүүн М.Оюунчимэг шинжлэх ухааны салбарын санхүүжилт, хүний нөөц, боловсон хүчнийг нэмэгдүүлэх, шинжлэх ухаан, технологийн сангийн санхүүжилтийг оновчтой болгох, Улсын Их Хурлын гишүүн Л.Энх-Амгалан судалгаа хөгжүүлэлт, үйлдвэрлэл хоёрыг холбосон эрх зүйн орчныг бүрдүүлэх, Улсын Их Хурлын гишүүн Ц.Цогзолмаа шинжлэх ухааны салбарын хууль, эрх зүйн орчныг шинэчлэх, Шинжлэх ухааны академи болон хүрээлэнгүүдийн үйл ажиллагааг оновчтой болгох, Шинжлэх ухаан, технологийн сангийн журмыг өөрчлөх, Улсын Их Хурлын гишүүн Д.Оюунхорол шинжлэх ухаан, технологийн салбарын бүтэц зохион байгуулалтыг оновчтой болгох, санхүүжилт, хөрөнгө оруулалтыг нэмэгдүүлэх, лабораторийн орчин нөхцөлийг сайжруулах, эрдэм шинжилгээний байгууллагуудын судалгааны үндсэн чиглэлийг тогтоож санхүүжүүлэх, Шинжлэх ухаан, технологийн сангийн үйл ажиллагаа, санхүүжилтийг шинэчилж, олон улсын жишигт нийцүүлэн боловсронгуй болгох шаардлагатай гэсэн саналыг тус тус гаргалаа.

Байнгын хорооны хуралдаанд оролцсон гишүүдийн олонх хуулийн төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Улсын Их Хурлын эрхэм гишүүд ээ,

Шинжлэх ухаан, технологийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Засгийн газрын тусгай сангийн тухай хуульд нэмэлт оруулах тухай хуулийн төслийн хэлэлцэх эсэх талаар Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**НИЙГМИЙН БОДЛОГО, БОЛОВСРОЛ,**

**СОЁЛ, ШИНЖЛЭХ УХААНЫ БАЙНГЫН**

**ХОРООНЫ ДАРГА Д.ОЮУНХОРОЛ**

Танилцсан: Хууль, эрх зүйн хэлтсийн дарга

Э.Түвшинжаргал

Хянасан: НББСШУБХ-ны Ажлын албаны

ахлах зөвлөх Л.Лхагвасүрэн

Боловсруулсан: НББСШУБХ-ны Ажлын албаны

референт Б.Мажигсүрэн